যারা আগেই থ্রেড নিয়ে কাজ করেছেন, যারা অপারেটিং সিস্টেম সম্পর্কে ভালো জ্ঞান রাখেন, তারা বইটি পড়ামাত্রই বুঝতে পারবেন, কতখানি জ্ঞানের গভীরতা থাকলে, এতখানি সাবলীলভাবে এরকম একটি বই লেখা যায়। যারা নতুন, থ্রেড সত্যিই বুঝতে চাচ্ছেন, আমি বলব তারা সৌভাগ্যবান, যে এমন একটি বই মাতৃভাষাতেই পাচ্ছেন। সবসময় নব্য বা হবু প্রোগ্রামারদের বলে এসেছি- খুব ভাল প্রোগ্রামার হতে চাইলে- অপারেটিং সিস্টেম, অথবা আরও সোজাসাপ্টা মেমোরি ম্যানেজমেন্ট সম্পর্কে খুব স্বচ্ছ ধারণা থাকতে হবে। রোকন মোমোরির কাছাকাছি থেকে থ্রেড বোঝানোর চেষ্টা করেছে। খুব সহজ হতো যদি রোকন সরাসরি বলতো, থ্রেড ব্যবহার করতে চাও- এই এই কমান্ডগুলো মুখস্থ করে নাও। রোকন তা করেনি। সে সম্ভবত নিজের কাছেও সৎ থাকতে চেয়েছে। প্রতিটি বিষয়কে প্রথমে সিস্টেমের কাছে নিয়ে গিয়ে বুঝিয়েছে, তারপর উদাহরণ বা ইমপ্লিমেন্টেশনে ঢুকেছে। পাঠকের জন্য যা বিশাল প্রাপ্তি। বাংলা ভাষায় একটি জটিল টেকনিক্যাল বিষয়ের গভীরে পৌঁছে সহজেই পাঠকের সাথে যোগাযোগ (কমিউনিকেট) করা যায় – এটা রোকন করে দেখিয়েছে।